**Pakuotės lapelis: informacija pacientui**

**Canephron intens dengtos tabletės**

širdažolių žolė, gelsvių šaknys, rozmarinų lapai

**Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

1. Neišmeskite šio lapelio, nes vėl gali prireikti jį perskaityti.
2. Jeigu kiltų daugiau klausimų, kreipkitės į vaistininką.
3. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
4. Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra Canephron intens ir kam jis vartojamas

2. Kas žinotina prieš vartojant Canephron intens

3. Kaip vartoti Canephron intens

4. Galimas šalutinis poveikis

1. Kaip laikyti Canephron intens

6. Pakuotės turinys ir kita informacija

1. **Kas yra Canephron intens ir kam jis vartojamas**

Canephron intens yra tradicinis augalinis vaistas:

1. palaikomajam gydymui ir specifines gydymo priemones papildančiam apatinių šlapimo takų uždegimo sukeltų lengvų negalavimų (tokių kaip dažnas šlapinimasis, deginantis skausmas šlapinantis ir staiga sustiprėjęs noras šlapintis) gydymui;
2. kad prasiplautų šlapimo takai ir juose sumažėtų „smėlio“ nuosėdų.

Canephron intens yra tradicinis augalinis vaistas, kurio indikacijos pagrįstos tik ilgalaikiu vartojimu.

Jei vaisto vartojimo metu simptomai išlieka arba pasireiškia šalutinis poveikis, nenurodytas pakuotės lapelyje, būtina pasitarti su gydytoju arba kvalifikuotu sveikatos priežiūros specialistu.

1. **Kas žinotina prieš vartojant Canephron intens**

**Canephron intens vartoti draudžiama:**

1. jeigu yra alergija veikliosioms medžiagoms, kitiems skėtinių (lot. *Apiaceae*) šeimos augalams (pvz., anyžiui, pankoliui), anetoliui (eterinių aliejų sudedamoji dalis) arba bet kuriai pagalbinei šio vaisto medžiagai (jos išvardytos 6 skyriuje);
2. jeigu sergama skrandžio opalige;
3. esant edemai dėl širdies ar inkstų funkcijos sutrikimo ir (arba) jei gydytojas rekomenduoja mažinti skysčių vartojimą.

**Įspėjimai ir atsargumo priemonės**

Tęsiantis karščiavimui, pasireiškus apatinės pilvo dalies skausmui, spazmams, pastebėjus šlapime kraujo, atsiradus šlapinimosi sutrikimams ar ūmiam šlapimo susilaikymui, reikia nedelsiant pasitarti su gydytoju.

**Vaikai**

Nepakanka duomenų apie šio vaisto vartojimą jaunesniems nei 12 metų vaikams. Vaikų šlapimo takų sutrikimams gydyti reikalinga medicininė priežiūra (juos diagnozuoti, gydyti ir stebėti turi gydytojas). Todėl Canephron intens negalima vartoti jaunesniems nei 12 metų vaikams.

**Kiti vaistai ir Canephron intens**

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Kol kas nežinoma apie sąveiką su kitais vaistais. Sąveikos tyrimų neatlikta.

**Nėštumas, žindymo laikotarpis ir vaisingumas**

Jeigu esate nėščia, žindote kūdikį, manote, kad galbūt esate nėščia arba planuojate pastoti, prieš vartodama šį vaistą pasitarkite su gydytoju arba vaistininku.

Gydytojui įvertinus nėštumo aplinkybes ir paskyrus Canephron intens, vaistą vartoti galima.

Nežinoma, ar Canephron intens arba jo veikliosios medžiagos metabolitų išsiskiria į motinos pieną. Canephron intens neturi būti vartojamas žindymo metu.

Nėra duomenų apie vaisto poveikį vaisingumui.

**Vairavimas ir mechanizmų valdymas**

Tyrimai dėl Canephron intens poveikio gebėjimui vairuoti ir valdyti mechanizmus nebuvo atlikti.

**Canephron intens sudėtyje yra gliukozės, sacharozės ir laktozės**

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Pastaba sergantiems cukriniu diabetu:

Vienoje dengtoje tabletėje yra vidutiniškai 0,3 g cukraus.

1. **Kaip vartoti Canephron intens**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė:

Suaugusiesiems ir paaugliams nuo 12 metų amžiaus vartoti po 1 dengtą tabletę 3 kartus per parą.

**Vaikai**

Canephron intens negalima vartoti jaunesniems nei 12 metų amžiaus vaikams.

Nepakanka duomenų apie tinkamas dozavimo rekomendacijas esant sutrikusiai inkstų ir (arba) kepenų funkcijai.

**Vartojimo metodas**

Gerkite po vieną Canephron intens dengtą tabletę 3 kartus per parą (ryte, per pietus, vakare).

Canephron intens tabletę reikia nuryti sveiką (nekramtytą), geriausia užgeriant skysčiu, pvz., stikline vandens.

Gausiai vartokite skysčių, kad palengvintumėte gydymą.

Jei per 3 dienas simptomai paūmėja arba išlieka, pasitarkite su gydytoju arba kvalifikuotu sveikatos priežiūros specialistu. Vaistas neturi būti vartojamas savigydai ilgiau nei 2 savaites.

**Ką daryti pavartojus per didelę Canephron intens dozę**

Pavartojus per didelę Canephron intens dozę kreipkitės į gydytoją.

Jūsų gydytojas nuspręs dėl tinkamo gydymo. Galimas toliau nurodytų šalutinių poveikių paūmėjimas.

Iki šiol žinomų apsinuodijimo atvejų nebuvo.

**Pamiršus pavartoti Canephron intens**

Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):

Virškinimo trakto sutrikimai (pykinimas, vėmimas, viduriavimas).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):

Padidėjusio jautrumo reakcijos (išbėrimas, niežulys, veido edema).

Pasireiškus šalutiniam poveikiui, nutraukite vaisto vartojimą ir kuo skubiau kreipkitės į gydytoją. Gydytojas įvertins Jūsų būklę ir parinks reikalingas priemones tolimesniam gydymui.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Canephron intens**

Laikyti ne aukštesnėje kaip 30 °C temperatūroje.

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės pokštelės po „Tinka iki/EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti gamtą.

**6. Pakuotės turinys ir kita informacija**

**Canephron intens sudėtis**

* Veikliosios medžiagos:1 dengtoje tabletėje yra 36 mg *Centaurium erythraea* Rafn s.l. herba (širdažolių žolės), 36 mg *Levisticum officinale* Koch., radix (gelsvių šaknų), 36 mg *Rosmarinus officinalis* L., folium (rozmarinų lapų).
* Pagalbinės medžiagos: Tabletės šerdis: laktozė monohidratas, magnio stearatas (Ph.Eur.) (augalinės kilmės), kukurūzų krakmolas, povidonas K 25, bevandenis koloidinis silicio dioksidas. Tabletės dangalas: kalcio karbonatas, natūralusis ricinos aliejus, geležies (III) oksidas (E172), kukurūzų krakmolas, dekstrinas (iš kukurūzų krakmolo), gliukozės sirupas, džiovintas išpurškiant, montanglikolio vaškas, povidonas K 30, sacharozė, šelakas (bevaškis), talkas, riboflavinas (E101), titano dioksidas (E171).

**Canephron intens išvaizda ir kiekis pakuotėje**

Dengtos tabletės yra oranžinės spalvos, apvalios, abipus išgaubtos, lygiu paviršiumi. Dengtos tabletės skersmuo yra 10,2‑10,6 mm. Pakuotėse yra 30, 60 arba 90 dengtų tablečių.

Gali būti tiekiamos ne visų dydžių pakuotės.

**Registruotojas ir gamintojas**

BIONORICA SE

Kerschensteinerstraße 11-15

92318 Neumarkt

Vokietija

Tel.: +49(0)9181 / 231-90

Faksas: +49(0)9181 / 231-265

El. paštas: info@bionorica.de

Jeigu apie šį vaistą norite sužinoti daugiau, kreipkitės į vietinį registruotojo atstovą.

Bionorica Lithuania

Šiaulių g. 10–57

LT-01134 Vilnius

Lietuva

Tel.: +370 5 2157481

El. paštas: info@bionorica.lt

**Šis vaistas Europos ekonominės erdvės valstybėse narėse registruotas tokiais pavadinimais:**

|  |  |
| --- | --- |
| Austrija | Canephron forte Dragees |
| Bulgarija, Estija | Canephron forte |
| Vokietija, Liuksemburgas  | Canephron Uno |
| Vengrija | Canephron forte bevont tabletta |
| Lietuva | Canephron intens dengtos tabletės |
| Rumunija | Canephron forte drajeuri |
| Slovakija | Canephron forte obalené tablety |
| Slovėnija | Canephron BNO |

**Šis pakuotės lapelis paskutinį kartą peržiūrėtas 2021-12-13.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).